# Grb Republike Slovenije

#  URADNIŠKI SVET

# Ljubljana, Tržaška 21

Na podlagi 18. člena uradnega prečiščenega besedila Poslovnika Uradniškega sveta, št. 0130-18/2020/3 z dne 9. 11. 2020 je Uradniški svet na svoji 45. redni seji dne 9. 11. 2020 potrdil uradno prečiščeno besedilo Poslovnika o delu posebnih natečajnih komisij, ki obsega:

Poslovnik o delu posebnih natečajnih komisij, št. 0130-19/2014/19 z dne 13. 4. 2015,

Poslovnik o spremembah Poslovnika o delu posebnih natečajnih komisij, št. 0130-20/2019/1 z dne 9. 12. 2019 in

Poslovnik o spremembah Poslovnika o delu posebnih natečajnih komisij, št. 0130-18/2020/2 z dne 12. 10. 2020

 Ljubljana, 9. 11. 2020 Rastko Rafael Kozlevčar

 Št. 0130-18/2020/4 Predsednik Uradniškega sveta

**POSLOVNIK O DELU POSEBNIH NATEČAJNIH KOMISIJ**

**(uradno prečiščeno besedilo, potrjeno dne 9. 11. 2020)**

**1. člen**

(1) S tem poslovnikom se urejata organizacija in način dela posebnih natečajnih komisij za presojo primernosti kandidatov za zasedbo položajnih uradniških mest po Zakonu o javnih uslužbencih in po drugih zakonih, če določajo sodelovanje Uradniškega sveta v izbirnem postopku.

(2) V poslovniku uporabljeni izrazi predsednik, predstojnik, uradnik in drugi izrazi, zapisani v moški spolni slovnični obliki, so uporabljeni kot nevtralni za moške in ženske.

**2. člen**

(1) Posebne natečajne komisije izvajajo posebne javne natečaje za položaje generalnih direktorjev, generalnih sekretarjev, predstojnikov organov v sestavi ministrstev, predstojnikov vladnih služb in načelnikov upravnih enot (v nadaljevanju besedila: uradniki na položaju).

(2) Posebne natečajne komisije prav tako izvajajo posebne javne natečaje za položaj direktorjev po Zakonu o javnih agencijah oz. posebne javne natečaje za položaj oz. funkcijo, kadar je s posebnim zakonom to določeno. Za te položaje oz. funkcije velja ta poslovnik smiselno enako kot za uradnike na položaju.

(3) Posebne natečajne komisije imajo svoj pečat, ki je enoten za vse komisije.

(4) Pečat je okrogle oblike in ima v sredini grb Republike Slovenije, okrog njega napis »Uradniški svet« in na dnu napis »Posebna natečajna komisija«.

**3. člen**

(1) Poseben natečajni postopek iz prejšnjega člena začne predstojnik, ki mu je uradnik na položaju odgovoren.

(2) Za generalne direktorje, generalne sekretarje, predstojnike organov v sestavi ministrstev in direktorje agencij začne poseben natečajni postopek pristojni minister.

(3) Za predstojnike vladnih služb, ki so neposredno odgovorni predsedniku vlade, začne poseben natečajni postopek predsednik vlade. Za ostale predstojnike vladnih služb začne poseben natečajni postopek generalni sekretar vlade.

(4) Za načelnike upravnih enot začne poseben natečajni postopek minister, pristojen za upravo.

(5) Za direktorje javnih agencij in druge položaje oz. funkcije po posebnih zakonih začne poseben natečajni postopek svet agencije oz. s posebnim zakonom določen organ.

**4. člen**

Predstojnik posreduje Uradniškemu svetu na njegov sedež:

- predlog za začetek posebnega javnega natečaja za delovno mesto uradnika na položaju,

- izvleček iz akta o notranji organizaciji in sistemizaciji delovnih mest za položaj, ki je predmet posebnega javnega natečaja in

- besedilo posebnega javnega natečaja.

**5. člen**

(1) Posebno natečajno komisijo s sklepom in za vsak primer posebej imenuje Uradniški svet z večino na redni seji prisotnih ali na dopisni seji glasujočih članov.

(2) Člana Uradniškega sveta, ki mu je uradnik na položaju, za katerega je bil sprožen poseben natečajni postopek, odgovoren, ni mogoče predlagati za člana posebne natečajne komisije.

**6. člen**

(1) Posamezna posebna natečajna komisija je tričlanska (predsednik in dva člana) oz. največ petčlanska (predsednik in štirje člani).

(2) Posebno natečajno komisijo praviloma sestavljajo:

- predsednik ali član Uradniškega sveta kot predsednik posebne natečajne komisije;

- uradnik iz enega od organov državne uprave;

- v državni upravi ali izven državne uprave zaposlen strokovnjak na področju javne uprave, upravljanje s kadrovskimi viri ali na področju, na katerem bo uradnik opravljal vodstvene naloge.

Javni uslužbenec, ki je zaposlen v organu, za katerega je bil sprožen poseben javni natečaj, je imenovan za člana posebne natečajne komisije le, če ni neposredno odgovoren uradniku na položaju, za katerega je sprožen poseben javni natečaj.

(3) Uradniški svet pozove Vlado Republike Slovenije in organe državne uprave, naj vložijo predloge za imenovanje možnih članov posebnih natečajnih komisij iz druge alineje prejšnjega odstavka tega člena. Uradniški svet pozove univerze in druge strokovne institucije, naj vložijo predloge za imenovanje možnih članov posebnih natečajnih komisij iz tretje alineje prejšnjega odstavka tega člena. Predlogi za člane posebnih natečajnih komisij iz tretje alineje prejšnjega odstavka tega člena se zbirajo sproti tudi na pobudo različnih predlagateljev brez poziva Uradniškega sveta. Predlagani mora soglašati z imenovanjem in uvrstitvijo na seznam potencialnih članov posebnih natečajnih komisij.

(4) Če se za heterogenost komisije iz drugega odstavka tega člena merodajni status potencialnega člana posebnih natečajnih komisij spremeni (npr. uradnik je imenovan za funkcionarja), se tako osebo prerazporedi ali črta s seznama potencialnih članov posebnih natečajnih komisij.

(5) Seznam možnih članov posebnih natečajnih komisij se vodi ločeno glede na skupino uradnikov iz organov državne uprave in strokovnjakov iz prejšnjega odstavka. Seznam potrjuje Uradniški svet in ga sproti vodi ministrstvo, pristojno za upravo.

**7. člen**

(1) Uradniški svet imenuje predsednika oz. člane posebne natečajne komisije, o čemer strokovna služba ministra, pristojnega za upravo, izda pisni odpravek sklepa.

(2) Pisni odpravek sklepa se posreduje predstojniku organa, ki je začel postopek, in imenovanim predsedniku oz. članom posebne natečajne komisije.

(3) Po prejemu pisnega odpravka sklepa iz prvega odstavka tega člena predstojnik objavi besedilo posebnega javnega natečaja na spletni strani ministrstva, pristojnega za javno upravo, lahko pa tudi v Uradnem listu Republike Slovenije ali v drugem dnevnem časopisju.

(4) V primeru neskladja sklepa o imenovanju posebne natečajne komisije, ki je razviden iz zapisnika seje Uradniškega sveta, s pisnim odpravkom sklepa glede števila in konkretnih članov oz. predsednika posebne natečajne komisije, predsednik Uradniškega sveta izda sklep o popravku oz. dopolnitvi pisnega odpravka sklepa, ki se posreduje vsem imenovanim oz. tistim, ki jim je bil posredovan prvotni pisni odpravek sklepa.

(5) O morebitnih drugih pomotah v pisnem odpravku sklepa o imenovanju posebne natečajne komisije odloča Uradniški svet na novi seji s sklepom.

**8. člen**

(1) Prijave na prosto delovno mesto uradnika na položaju se zbirajo v ministrstvu, pristojnem za upravo.

(2) Prijava mora obsegati:

- europass življenjepis;

- izjavo, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;

- izjavo, da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

- izjavo, da za namen natečajnega postopka dovoljuje pristojnemu organu pridobitev podatkov iz uradnih evidenc;

- izjavo o soglasju, da se zanj opravi varnostno preverjanje za dostop do tajnih podatkov poljubne stopnje v skladu z zakonom, ki ureja tajne podatke,

- druga dokazila za pogoje, navedene v objavi javnega natečaja.

Kandidat mora prijavi predložiti tudi vizijo prednostnih nalog in razvoja organa v mandatnem obdobju, vključno z načini upravljanja z viri v organu, za katerega vodenje kandidira v obsegu, določenem s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi, ki jih je sprejel Uradniški svet na seji dne 8. 11. 2010 in veljajo od 1. 1. 2011.

(3) Po izteku roka za prijave ministrstvo, pristojno za upravo ugotovi, kateri kandidati na podlagi predloženih vlog izpolnjujejo pogoje za opravljanje dela, in ali so vloge pravočasne in popolne. Preverjanje izpolnjevanja pogojev na podlagi priloženih izjav kandidata se presoja na dan, ki velja za zadnji dan oddaje vloge kandidata. Če posebna natečajna komisija oceni, da o procesnih predpostavkah oz. izpolnjevanju pogojev ni bilo pravilno presojeno, se postopek nadaljuje glede na ugotovitve posebne natečajne komisije.

(4) Kandidatu, ki se je že prijavil na javni natečaj za določen položaj in je izpolnjeval z razpisom določene pogoje, ob morebitni ponovitvi javnega natečaja z istimi razpisnimi pogoji in merili ni treba ponovno prilagati dokazil.

(5) Predsednik posebne natečajne komisije po prejemu gradiva iz tretjega odstavka tega člena skliče posebno natečajno komisijo v najkrajšem možnem času.

(6) Kandidat lahko najkasneje do izteka roka za prijave pisno predlaga spremembo sestave natečajne komisije. Kandidat mora v predlogu navesti utemeljen in na stopnji verjetnosti izkazan razlog za spremembo sestave posebne natečajne komisije. O predlogu odloči Uradniški svet

**9. člen**

(1) Ministrstvo, pristojno za upravo v seznam kandidatov za izbirni postopek uvrsti kandidata, ki je poslal popolno prijavo in iz nje izhaja, da izpolnjuje natečajne pogoje.

(2) Nepopolna prijava je prijava, ki ji kandidat ne priloži vseh prilog, ki so navedene v objavi posebnega javnega natečaja in ne navede razlogov, zakaj jih ni predložil oz. prijava, iz katere ni mogoče razbrati ali izpolnjuje pogoje.

(3) Ministrstvo, pristojno za upravo v primeru iz prejšnjega odstavka pozove kandidata k dopolnitvi prijave smiselno po določbah zakona, ki ureja splošni upravni postopek, o nepopolnih vlogah. Če kandidat v danem roku ne dopolni prijave, se šteje, da kandidat odstopa od prijave.

(4) Vsi dokumenti v zvezi z natečajnim postopkom se kandidatom vročajo osebno, smiselno po določbah zakona, ki ureja splošni upravni postopek.

**10. člen**

(1) Za dajanje informacij o izvedbi in rezultatih posebnega javnega natečaja sta odgovorna predsednik posebne natečajne komisije in predsednik Uradniškega sveta.

(2) Javnosti se lahko sporoči imena primernih kandidatov, ki so podali pisno soglasje za javno objavo njihovega imena potem, ko predstojnik organa, ki je začel postopek posebnega javnega natečaja, dobi seznam primernih kandidatov.

**11. člen**

(1) Posebna natečajna komisija dela na sejah.

(2) Predsednik posebne natečajne komisije predstavlja komisijo, sklicuje seje, vodi delo in podpisuje akte ter odločitve, ki jih sprejema posebna natečajna komisija.

(3) Posebna natečajna komisija je sklepčna, če so na seji prisotni trije člani.

(4) Odločitve se sprejemajo z večino prisotnih članov posebne natečajne komisije.

**12. člen**

(1) V izbirnem postopku se preizkusi usposobljenost kandidata za opravljanje nalog uradnika na položaju s preučitvijo dokumentacije, ki jo je kandidat predložil v izbirnem postopku in z razgovorom s kandidatom, po naročilu predlagatelja, ki je objavil postopek posebnega javnega natečaja, pa tudi s pisnim testiranjem kandidata glede sposobnosti vodenja, in sicer pred razgovorom s kandidatom.

(2) Preizkus usposobljenosti iz prejšnjega odstavka se opravi za vsakega kandidata, ki je bil uvrščen v izbirni postopek, posebej na podlagi Standardov strokovne usposobljenosti, meril za izbiro in metod preverjanja usposobljenosti kandidatov na položajih v državni upravi, ki jih je sprejel Uradniški svet, ne glede na kandidatovo izobrazbo oz. njegovo trenutno zaposlitev.

(3) Na začetku razgovora s kandidatom se preveri njegova istovetnost. Razgovor s kandidatom se praviloma snema, za kar mora kandidat podati predhodno soglasje. Pred začetkom snemanja predsednik posebne natečajne komisije opozori kandidata, s kakšnim namenom se snema razgovor. Po izdaji sklepa o primernosti oz. neprimernosti kandidata se posnetek razgovora s kandidatom uniči.

(4) Kandidat mora opravičiti svojo odsotnost pri posameznih dejanjih v izbirnem postopku. Če kandidat svoje odsotnosti ne opraviči in ne navede opravičljivih razlogov do začetka dejanja v izbirnem postopku, se šteje, da je kandidat od prijave odstopil.

(5) Kandidat lahko vse do zaključka razgovora odstopi od prijave.

(6) Vse strokovna in administrativno-tehnična dela, potrebna za izvedbo izbirnega postopka, opravlja ministrstvo, pristojno za upravo, po potrebi pa tudi organ, ki je začel postopek posebnega javnega natečaja.

**13. člen**

(1) Posebna natečajna komisija oceni, kateri kandidati, ki izpolnjujejo natečajne pogoje, so glede na izpolnjevanje standardov strokovne usposobljenosti, ki jih je določil Uradniški svet, primerni za položaj. V ta namen posebna natečajna komisija za vsakega kandidata posebej izpolni ocenjevalni list, ki ga na seji, kjer potekajo razgovori s kandidati, podpiše predsednik posebne natečajne komisije. Ocenjevalni list se po izdaji sklepa o primernosti oz. neprimernosti kandidata uniči.

(2) V primeru, ko so na seji prisotni štirje člani posebne natečajne komisije (predsednik in trije člani) in se dva člana pri posameznem elementu standarda odločita za eno oceno, dva člana pa za drugo oceno pri posameznem elementu standarda, je odločilna ocena predsednika posebne natečajne komisije.

(3) Postopek ugotavljanja strokovne usposobljenosti kandidatov se zaključi v najkrajšem možnem času.

**13.a člen**

Če posebna natečajna komisija v teku razgovora ugotovi, da je kandidat neustrezen pri kateremkoli elementu obeh sklopov standardov strokovne usposobljenosti, ki jih je določil Uradniški svet, razgovor s kandidatom prekine, kandidatu pa se v skladu s standardi izda sklep o neprimernosti za zasedbo položaja.

**14. člen**

(1) Kandidatom, ki izpolnjujejo natečajne pogoje in ki so glede na izpolnjevanje standardov strokovne usposobljenosti, ki jih je določil Uradniški svet, primerni za položaj, in kandidatom, ki po oceni posebne natečajne komisije glede na izpolnjevanje standardov strokovne usposobljenosti, ki jih je določil Uradniški svet, niso primerni za položaj, predsednik posebne natečajne komisije izda sklep o primernosti oz. neprimernosti kandidata takoj, ko je to mogoče. V obrazložitev sklepa o primernosti oz. neprimernosti kandidata se vključi tudi obrazložitev ocene kandidata, ki je vsebovana v ocenjevalnem listu.

(2) Zoper sklep iz prejšnjega člena in iz prejšnjega odstavka kandidat nima pravice do pritožbe, lahko pa sproži upravni spor.

(3) Kandidate, ki izpolnjujejo natečajne pogoje in so na podlagi Standardov strokovne usposobljenosti, meril za izbiro in metod preverjanja usposobljenosti kandidatov na položajih v državni upravi, ki jih je sprejel Uradniški svet, primerni za položaj, se po abecednem redu uvrsti na seznam, ki ga predsednik posebne natečajne komisije posreduje predstojniku organa, ki je začel postopek posebnega javnega natečaja. Obvestilo o primernih kandidatih se odpremi hkrati s sklepi o primernosti oz. neprimernosti kandidatov.

(4) Vsak kandidat, ki je sodeloval v izbirnem postopku, lahko pod nadzorom uradne osebe ministrstva, pristojnega za upravo vpogleda v podatke, ki jih je izbrani kandidat navedel v prijavi na posebni javni natečaj, in v gradiva izbirnega postopka.

(5) Po zaključenem postopku posebnega javnega natečaja se celotno gradivo hrani v zbirki dokumentarnega gradiva v ministrstvu, pristojnem za upravo.

**15. člen**

(1) Predsednik in člani posebne natečajne komisije so v primeru udeležbe na seji upravičeni do sejnine in povračila potnih stroškov. Če seja posebne natečajne komisije traja več dni, se predsedniku in članom posebne natečajne komisije sejnina in potni stroški izplačajo za vsak prihod na sejo. Do sejnine so predsednik in člani posebne natečajne komisije upravičeni tudi v primeru udeležbe na spletni seji.

(2) Za udeležbo na seji pripada predsedniku posebne natečajne komisije sejnina v višini 80,00 EUR bruto, članu posebne natečajne komisije pa sejnina v višini 60,00 EUR bruto.

(3) Predsednik in člani posebne natečajne komisije s statusom javnega uslužbenca so do sejnine upravičeni, če se seje udeležijo izven rednega delovnega časa.

(4) Povračilo potnih stroškov se predsedniku in članom posebne natečajne komisije prizna v obliki kilometrine v višini 8% cene neosvinčenega motornega bencina – 95 oktanov v neto znesku.

(5) Ministrstvo za javno upravo ob soglasju članov posebnih natečajnih komisij hrani podatke, potrebne za izplačilo sejnine in povračilo potnih stroškov v skladu z določbami zakona, ki ureja varstvo osebnih podatkov.

**16. člen**

(1) Ta poslovnik sprejme Uradniški svet z večino glasov vseh članov Uradniškega sveta in začne veljati 1. 11. 2020.

(2) Poslovnik se pred uveljavitvijo objavi na spletnih straneh ministrstva, pristojnega za upravo.